[{"text_idx": "#000003", "text": "\u2018Mae\u2019r wybodaeth, y sgiliau a\u2019r cysylltiadau mor werthfawr i gefnogi eich gyrfa yn y dyfodol\u2019"}, {"text_idx": "#000004", "text": "Sut brofiad yw cwblhau interniaeth ymchwil dros yr haf yn DECIPHer? Dyma bump o fyfyrwyr Prifysgol Caerdydd yn trafod eu profiadau."}, {"text_idx": "#000005", "text": "\u2018Yn gyffredinol, rwyf wedi bod wrth fy modd ar leoliad gyda DECIPHer a byddwn yn ei argymell i unrhyw un sy\u2019n ystyried gyrfa ym maes ymchwil.\u2019"}, {"text_idx": "#000006", "text": "Rwyf wedi graddio\u2019n ddiweddar o Brifysgol Caerdydd gyda BSc mewn Dadansoddeg Gymdeithasol ac roeddwn yn awyddus i ddechrau ymchwil yn y gwyddorau cymdeithasol cyn gynted a\u0302 phosibl. Wrth edrych ar y lleoliadau CUROP, penderfynais mai hwn fyddai\u2019r opsiwn gorau i\u2019m galluogi i gael cipolwg ar y gwaith ymchwil sy\u2019n cael ei gynnal yn y brifysgol, a\u2019r gwaith sy\u2019n cael ei wneud i wella cymdeithas. Rwyf bob amser wedi bod a\u0302 diddordeb mewn ymchwil meintiol ac felly penderfynais wneud cais am brosiect ymchwil meintiol i wella fy sgiliau a gweld sut y gellir eu defnyddio yn y byd go iawn."}, {"text_idx": "#000007", "text": "Am yr wyth wythnos diwethaf rwyf wedi bod yn gweithio gyda DECIPHer fel myfyriwr ar leoliad CUROP. Rwyf wedi bod yn gweithio gyda Sara Long ar astudio canlyniadau iechyd ac addysg plant sy\u2019n derbyn ymyriadau gan y gwasanaethau cymdeithasol. Dechreuais drwy ddarllen erthyglau am ymchwil i blant mewn gofal yng Nghymru a\u2019r DU, a dechrau deall yr astudiaeth a\u2019i dulliau. Ar o\u0302l hyn, cefais y dasg o fewnforio\u2019r ystadegau i dablau i sicrhau eu bod yn y fformat cywir ar gyfer cyflwyno erthyglau mewn cyfnodolion. At hynny, mae Sara a\u2019r ymchwilwyr eraill ar y prosiect yn y broses o greu animeiddiad o\u2019r prosiectau, felly crynhoais eu herthygl mewn 300 gair gyda\u2019r prif ddulliau, casglu data a chanlyniadau rhagarweiniol."}, {"text_idx": "#000008", "text": "Cefais gyfle hefyd i ddefnyddio fy sgiliau meintiol ar gyfer prosiect diwygio\u2019r cwricwlwm yng Nghymru, hefyd gyda Sara. Mae\u2019r astudiaeth hon yn edrych ar iechyd a lles plant ysgol uwchradd yng Nghymru, a newidiadau i iechyd a lles mewn ysgolion o ganlyniad i\u2019r diwygiadau addysg. Defnyddiais Stata i ailgodio newidynnau a chreu ystadegau fel cyfrannau, amleddau a chroesdabliadau. Yna cyflwynais y data hwn mewn tablau a graffiau a\u2019u cyflwyno i di\u0302m DECIPHer ar ddiwedd fy lleoliad."}, {"text_idx": "#000009", "text": "Yn gyffredinol, rwyf wedi bod wrth fy modd ar leoliad gyda DECIPHer a byddwn yn ei argymell i unrhyw un sy\u2019n ystyried gyrfa ym maes ymchwil. Mae\u2019r lleoliad wedi datblygu fy sgiliau ymchwil ac rwyf wedi ennill gwybodaeth helaeth am sut mae gwaith ymchwil academaidd yn cael ei wneud."}, {"text_idx": "#000010", "text": "Cafodd yr interniaid gyfle i rannu eu profiadau ymchwil yn ystod cinio ffarwel"}, {"text_idx": "#000012", "text": "Fe wnes i gais am leoliad CHARMING CUROP am ddau reswm. Yn gyntaf, fel myfyriwr sydd wedi graddio\u2019n ddiweddar a\u0302 gradd mewn Iaith a Llenyddiaeth Saesneg ac yn aros i wneud gradd meistr mewn seicoleg, roeddwn i eisiau llenwi fy haf yn gwneud gwaith lle gallwn ddefnyddio rhai o\u2019r sgiliau a ddysgais yn ystod fy ngradd. Yn ail, roeddwn i\u2019n teimlo\u2019n angerddol iawn am brosiect CHARMING \u2013 ymyriad model ro\u0302l gweithgarwch corfforol i ferched \u2013 oherwydd fy nghefndir mewn Hyfforddiant Personol a\u2019m mhrofiadau personol fy hun o beidio a\u0302 theimlo byth yn rhan o chwaraeon. Oherwydd hyn, cefais hyd i fanteision ymarfer corff yn fy mywyd i yn fy arddegau hwyr yn unig. Roeddwn yn gyffrous i ddysgu mwy am y prosiect ac i gymryd rhan."}, {"text_idx": "#000013", "text": "Er i mi wneud cais am ychydig o opsiynau lleoliad gwahanol, CHARMING oedd yr un roeddwn i ei eisiau fwyaf gan ei fod yn teimlo\u2019n fwyaf perthnasol i ble rydw i eisiau mynd o ran gyrfa. Fy nyheadau yw dod yn seicolegydd chwaraeon yn ogystal a\u0302 helpu i gyfrannu at y gwaith ymchwil ym maes gweithgarwch corfforol ac iechyd meddwl \u2013 roedd y ddau yn teimlo\u2019n wirioneddol berthnasol i\u2019r prosiect."}, {"text_idx": "#000014", "text": "Rwyf wedi bod wrth fy modd yn gweithio yn DECIPHer. Rwyf wedi gweld y gwaith yn amrywiol ac yn ddiddorol iawn ac rwy\u2019n teimlo fy mod wedi cael y cyfle i ddefnyddio rhai o\u2019r sgiliau a ddysgais yn ystod fy ngradd yn ogystal a\u0302 darganfod rhai o fy nghryfderau. Mae fy ngoruchwylwyr wedi bod mor groesawgar a chefnogol trwy gydol fy amser yma ac wedi gadael i mi ddefnyddio fy menter fy hun i fynd i\u2019r afael a\u0302\u2019r gwaith sydd wedi rhoi hyder i mi a fydd o fudd pan fyddaf yn dechrau fy ngyrfa."}, {"text_idx": "#000015", "text": "Y pethau a fwynheais fwyaf oedd cymryd rhan yn y gwaith ymgysylltu a\u0302\u2019r cyhoedd a chreu deunyddiau i\u2019w lledaenu \u2013 tasg nad oeddwn yn meddwl y byddwn yn ei mwynhau cymaint ag y gwnes i. Wrth fyfyrio\u2019n o\u0302l ar y profiad, rwyf yn bendant wedi dysgu ymddiried yn fy ngallu i fynd i\u2019r afael a\u0302 gwahanol dasgau nad oeddwn efallai\u2019n teimlo\u2019n hyderus yn eu cylch i ddechrau. Rwyf hefyd wedi gwneud rhai ffrindiau hyfryd iawn. Rwy\u2019n sicr fy mod am fod yn rhan o\u2019r byd academaidd ac ymchwil trwy gydol fy ngyrfa mewn rhyw ffordd gan fy mod wedi bod wrth fy modd yn gweithio tuag at rywbeth sydd a\u0302\u2019r potensial i gael effaith wirioneddol ar fywydau pobl."}, {"text_idx": "#000017", "text": "\u2018Mae fy lleoliad CUROP wedi bod yn gyfle anhygoel i ennill a datblygu sgiliau trosglwyddadwy, yn ogystal a\u0302 chael dealltwriaeth o\u2019r mecanweithiau sydd ynghlwm wrth ymchwil a datblygu.\u2019"}, {"text_idx": "#000018", "text": "Rwyf ar hyn o bryd yn astudio seicoleg a newydd gwblhau fy mlwyddyn ar leoliad yn gweithio yng ngwasanaeth Seicoleg Addysg Caerffili. Roedd gen i ddiddordeb mawr eisoes mewn dilyn seicoleg ddatblygiadol ac addysgol, felly roedd lleoliad ym maes ymchwil iechyd mewn ysgolion yn gyfle gwych i mi allu defnyddio rhywfaint o\u2019r wybodaeth a gefais ar y cwrs yn ogystal a\u0302\u2019m lleoliad."}, {"text_idx": "#000019", "text": "Dros wyth wythnos, bu\u0302m ar leoliad ymchwil yn DECIPHer i helpu i gefnogi cam 2a i ehangu\u2019r Rhwydwaith Ymchwil Iechyd mewn Ysgolion (SHRN) i Ysgolion Cynradd, gan gynnwys helpu i recriwtio ysgolion i gymryd rhan mewn arolwg Iechyd a Lles disgyblion Cyfnod Allweddol 2. Mae hwn wedi bod yn gyfle gwych i fynd i gyfarfodydd gyda thi\u0302m amlochrog o ymchwilwyr a gweithio mewn lleoliad proffesiynol yn ogystal a\u0302 datblygu set o sgiliau ymchwil meintiol ac ansoddol."}, {"text_idx": "#000020", "text": "Roedd fy mhrif dasgau yn cynnwys datblygu deunyddiau i\u2019w lledaenu ar gyfer adroddiadau adborth gan ysgolion, lle dadansoddais ymatebion gan staff ysgol ac awdurdodau lleol i nodi awgrymiadau o\u2019r hyn a weithiodd yn dda, neu\u2019r hyn y gellid ei wella. Roeddwn hefyd eisiau archwilio dadansoddiadau data ansoddol ymhellach, felly roedd fy ngoruchwylwyr yn gydweithredol ac yn fodlon ar hyn. Cefais gyfle gwych i ddatblygu dealltwriaeth o sut i ddefnyddio NVivo wrth archwilio dadansoddiad thematig o gyfweliadau gyda gwahanol randdeiliaid addysg. Roeddwn i\u2019n gallu defnyddio NVivo i helpu i archwilio\u2019r berthynas rhwng dysgu digidol a chysylltioldeb ysgol yn ogystal a\u0302\u2019r ysgol a\u2019r amgylchedd."}, {"text_idx": "#000021", "text": "O ran dadansoddiad meintiol, roeddwn yn gyfrifol am gasglu data a oedd ar gael i\u2019r cyhoedd, gan gasglu manylion gan awdurdodau lleol ar gyfer arolwg Cyfnod Allweddol 2 ysgolion cynradd SHRN yn 2022/23. Dadansoddais y strwythur a\u2019r dyluniad wrth gymharu ton 1 a thon 2 (arolwg peilot) i amlygu gwahaniaethau yn yr hyn sydd wedi\u2019i newid neu ei gasglu. Roedd y ddwy set o brofiadau ymchwil yn fewnweledol iawn, gan fy mod yn gallu cymhwyso gwybodaeth a oedd eisoes gennyf o fy ngradd seicoleg. Cymerais ran hefyd yng nghwrs byr DECIPHer a llwyddo i ddysgu damcaniaethau ac egwyddorion amrywiol yn ymwneud ag ymchwil ymyrraeth gymhleth. Roedd hyn yn ddelfrydol i mi archwilio sut mae gwahanol ddyluniadau\u2019n gwerthuso\u2019r rhesymeg a\u2019r prosesau gwneud penderfyniadau yn ogystal a\u0302 dichonoldeb cynlluniau. Trwy gydol y cwrs hwn defnyddiwyd enghreifftiau o fywyd go iawn a\u2019m helpodd ymhellach i ddeall pa mor berthnasol yw cyd-destun y cwrs hwn wrth wella iechyd a lles cyffredinol pobl ifanc. Roedd yn agoriad llygad go iawn."}, {"text_idx": "#000022", "text": "Yn gyffredinol, mae fy lleoliad CUROP wedi bod yn gyfle anhygoel i ennill a datblygu sgiliau trosglwyddadwy, yn ogystal a\u0302 chael dealltwriaeth o\u2019r mecanweithiau sydd ynghlwm wrth ymchwil a datblygu. Cynyddodd fy niddordeb ymhellach mewn dilyn gyrfa sy\u2019n cynnwys ymchwil academaidd a seicoleg ddatblygiadol. Mae\u2019r lleoliad dros yr haf hwn wedi fy helpu i gymell fy hun ac i barhau\u2019n gynhyrchiol yn ogystal a\u0302 pharatoi fy hun ar gyfer astudiaethau sydd i ddod, yn enwedig gyda fy nhraethawd hir ar y ffordd!"}, {"text_idx": "#000023", "text": "\u2018Roedd yn ddefnyddiol iawn cael y profiad ymarferol o ddadansoddi ansoddol, gan ei fod yn wahanol iawn pan fyddwch chi\u2019n ei wneud eich hun o\u2019i gymharu a\u0302 darllen amdano mewn gwaith theori!\u2019"}, {"text_idx": "#000024", "text": "Rwyf newydd orffen interniaeth ymchwil wyth wythnos ar y campws gyda DECIPHer ar o\u0302l cwblhau fy ngradd Seicoleg ym mis Mehefin. Fel rhan o flwyddyn ar leoliad yn ystod fy ngradd, bu\u0302m yn gweithio i Iechyd Cyhoeddus Cymru, a mwynheais yn fawr. Roeddwn i\u2019n gwybod hefyd fy mod i\u2019n mwynhau\u2019r byd academaidd a bod gen i sgiliau mewn ymchwil o brofiad gwaith arall, felly roeddwn i eisiau ceisio cyfuno\u2019r diddordebau hyn trwy weithio ar ymchwil iechyd cyhoeddus yn DECIPHer."}, {"text_idx": "#000027", "text": "\u2018Mae\u2019r interniaeth yn gyfle gwych i ddysgu am bob agwedd ar y broses ymchwil a sut mae astudiaeth yn cael ei chynnal. Byddwn yn argymell gwneud interniaeth fel hyn i unrhyw fyfyriwr sydd a\u0302 diddordeb mewn gyrfa ym maes ymchwil.\u2019"}, {"text_idx": "#000028", "text": "Rwy\u2019n fyfyriwr trydedd flwyddyn o Brifysgol Caerdydd sy\u2019n astudio Troseddeg a Pholisi Cymdeithasol. Cefais gyfle gwych yr haf hwn i fod yn rhan o di\u0302m DECIPHer ac rwyf wedi cael llawer o gyfleoedd i ddatblygu fy ngwybodaeth a fy sgiliau. Fe wnes i gais am Interniaeth Arloesedd a Diwydiant oherwydd roeddwn i\u2019n meddwl y byddai\u2019n brofiad dysgu da iawn a byddai\u2019n rhoi cipolwg i mi o\u2019r hyn y byddai fy ngyrfa ddelfrydol yn y dyfodol yn ei olygu. Mae gen i ddiddordeb mewn gyrfa ym maes ymchwil, felly mae gwneud interniaeth sy\u2019n seiliedig ar ymchwil wedi fy helpu\u2019n aruthrol i ddeall sut mae\u2019r broses ymchwil yn gweithio."}, {"text_idx": "#000029", "text": "Wrth i mi ysgrifennu hwn, rydw i wedi cwblhau chwe wythnos a hanner o fy lleoliad, ac rydw i wedi cael cymaint o brofiadau hyd yn hyn. Ar fy ail ddiwrnod cefais fedydd ta\u0302n a\u2019m hanfon i gysgodi rheolwr treial yn casglu data! Roedd y profiad hwn yn amhrisiadwy i mi a chefais weld nifer o gyfweliadau lled-strwythuredig ar gyfer staff, myfyrwyr a nyrsys a\u2019m galluogodd i wella fy ngwybodaeth am y math hwn o gasglu data. Unwaith y casglwyd yr holl ddata, roeddwn yn gallu cymryd rhan yn y gwaith o ddadansoddi data. Dangosodd un o\u2019r ymchwilwyr ansoddol yn SBARC i mi yn garedig sut i ddadansoddi data gan ddefnyddio NVivo lle cymerais ddull diddwythol o ddadansoddi data ansoddol; bydd hyn yn ddefnyddiol iawn i mi yn y dyfodol wrth wneud fy nhraethawd hir a gobeithio fy ngradd Meistr a PhD."}, {"text_idx": "#000030", "text": "Roedd gennym ni i gyd lawer i\u2019w ddysgu o\u2019r astudiaethau y buom yn cymryd rhan ynddynt a chawsom hefyd gyfle gwych i gymryd rhan yng nghwrs byr DECIPHer: Arloesedd Methodolegol ym maes Gwyddoniaeth Ymyrraeth Iechyd Cyhoeddus. Mae hwn wedi bod yn brofiad dysgu da i\u2019r holl interniaid sydd wedi cymryd rhan ac rydym wedi gallu cael cipolwg ar sut y daeth yr ymyriadau rydym wedi bod yn gweithio arnynt yn fyw."}, {"text_idx": "#000031", "text": "Mae\u2019r interniaeth yn gyfle gwych i ddysgu am bob agwedd ar y broses ymchwil a sut mae astudiaeth yn cael ei chynnal. Byddwn yn argymell gwneud interniaeth debyg i unrhyw fyfyriwr sydd a\u0302 diddordeb mewn gyrfa ym maes ymchwil oherwydd bod y wybodaeth, y sgiliau a\u2019r cysylltiadau a wnewch mor werthfawr i gefnogi eich gyrfa yn y dyfodol."}, {"text_idx": "#000033", "text": "ABOUT US DECIPHer brings together leading experts from a range of disciplines to tackle public health issues such as diet and nutrition; physical activity; and tobacco, alcohol and drugs, with a particular focus on developing and evaluating multi-level interventions that will have an impact on the health and wellbeing of children and young people. DECIPHer is funded by Welsh Government through Health and Care Research Wales."}, {"text_idx": "#000034", "text": "Defnyddio dull ysgol gyfan ar gyfer iechyd meddwl yng NghymruMedi 27, 2023\nDatblygu Rhwydwaith Ymchwil Iechyd mewn YsgolionMedi 20, 2023\nAlice: \u2018Roedd cael y cyfleoedd hyn wedi fy nghyflwyno i wahanol ddiwydiannau a llwybrau gyrfa\u2019 Medi 15, 2023\nRowan: \u2018Erbyn hyn, dwi\u2019n sicr bod gyrfa mewn ymchwil gwyddorau cymdeithasol yn rhywbeth yr hoffwn ei dilyn\u2019Medi 15, 2023\nEmma: Bydd yr interniaeth hon yn llywio\u2019r hyn y byddaf yn ei ddilyn yn y dyfodolMedi 15, 2023"}]